Træerne i Kildeparken har fået en anden lyd. Resten af året er der nemlig julemusik i træerne.

Der var liv og glade dage torsdag eftermiddag i Kildeparken i Aalborg. Der blev nemlig spredt julestemning til den helt store guldmedalje, da holdet bag Vinterrevyen skiftede den oprindelig musik i de syngende træer ud med julemusik. - Jeg elsker julemusik. Jeg starter allerede i oktober. Jeg er én af dem, der ikke har noget imod, at der kommer jul på hylderne, så jeg synes, det er dejligt, siger Vicki Berlin, der i år spiller med i Vinterrevyen. Resten af året vil man kunne høre julesange i stedet for de oprindelige numre fra de kunstnere, der er repræsenteret med et træ i Kildeparken. Derudover vil man på alle søndage i advent kunne opleve 200 fakler med levende lys gøre stemningen ekstra hyggelig op til jul. Premiere om aftenen Vicky Berlin og resten af holdet bag Vinterrevyen havde svært ved at styre begejstringen, da tonerne til Shakin’ Stevens’ juleklassiker ’Merry Christmas Everyone,’ fyldte Kildeparken. Der blev sunget med for lungernes fulde kraft. Skuespillerne har forhåbentlig ikke skudt al energien af, for torsdag aften skal de nemlig på scenen for første gang i Aalborg Kongres og Kulturcenter. - Jeg er så klar, som man kan blive. Der vil altid være lidt rumlen i mavsen, men sådan skal det jo være, slutter Vicki Berlin.